Video Scenariul de la Slănic se repetă în Bucureşti. Un crater de 2 metri a apărut pe o stradă din Sectorul 1 din cauza unei conducte avariate
După Slănic Prahova şi Cluj, şi Capitala se duce de râpă. Un crater de doi metri a apărut peste noapte pe o stradă intens circulată. Traficul a devenit un coşmar în zonă, iar traseul autobuzelor şi troilebuzelor a fost deviat. Capcana din asfalt ar fi apărut din cauza unei conducte avariate.
Groapa uriaşă, apărută în mijlocul străzii Witing din Sectorul 1, a fost coşmarul şoferilor încă de la prima oră. După ce oamenii au sesizat apariţia craterului, o echipă de muncitori de la Apa Nova au venit pentru a stabili de la ce s-a surpat asfaltul.
Traficul e restricţionat
Traficul este restricţionat pe toată strada până la finalizarea lucrărilor. Iar autobuzele și troleibuzele au fost nevoite să facă un ocol. Strada este extrem de circulată. În zonă se află o grădiniţă, dar şi spitalul clinic Witing. Muncitorii spun că strada s-a surpat de la o conductă avariată.
Nu doar în Bucureşti s-a surpat asfaltul. În urmă cu două săptămâni, o stradă din Slănic Prahova s-a prăbuşit şi locatarii din mai multe blocuri au fost evacuaţi. Iar la Cluj, un alt drum a luat-o la vale, ameninţand cu prăbuşirea mai multe case din zonă.